החוג לצרפתית תשס"ג

מורי החוג:
פרופ' רות עמוסי -  ראש החוג,  פרופ' דוד מנדלסון,  פרופ' חוה בת-זאב שילדקרוט, פרופ' ג'ורג' אליה צרפתי, פרופ' יהודה קופפרמן, פרופ' אלישבע רוזן,  ד"ר ניצה בן-ארי, ד"ר מוניק יוטרן, ד"ר נורית יערי, ד"ר מישל קאהן,  ד"ר נדין קופרטי-צור, ד"ר מרק אריאל פרידמן, ד"ר סוזי שטיינברג, ד"ר דפנה שניצר, מר איב ואל, גב' סוניה מנדלסון, ד"ר דינה חרובי, ד"ר דניס שרביט, גב' גליה ינושבסקי, גב' ענת פלדמן, גב' סיון כהן, גב' אוה כץ, גב' קולט ליינמן, גב' הילה קרס,  גב' סילביה אדלר, מר בנימין איסמבר, גב' רות בן שמעון, גב' ארזה אפלרויט.

שעורי שנה א'

06251650::

קריאת טקסטים מן הספרות הצרפתית רמה א' וב' 
ד"ר נדין קופרטי צור או  ד"ר מוניק יוטרן 

בקורס זה נדון במגוון רחב של טקסטים קנוניים של הספרות הצרפתית מתקופות ומז'אנרים שונים.  מטרת השו"ת היא לשפר את מיומנויות הקריאה והלשון של הסטודנטים כהכנה לשיעורי המבואות לספרות הצרפתית.

06252423:

תרבות צרפת: סוגיות נבחרות
ד"ר דניס שרביט
קורס זה יבחן את המימד התרבותי ואת השפעתו על צרפת המודרנית. הוא יעסוק בעיקר  ביחסים בין גברים ונשים, בהתייחסות לדת, לפוליטיקה, למהפכה ולמלחמה. תיבחן משמעות החלוקה המעמדית (אצולה, בורגנות, פרולטריון) והשפעתה על תפיסת התרבות ודפוסי צריכתה.

06251315:
מבוא לספרות הצרפתית המודרנית - שיעור 
ד"ר מוניק יוטרן

מטרתו של שעור זה היא להקנות לתלמיד ידיעה בסיסית במגמות היסוד בספרות הצרפתית המודרנית, החל מן המהפכה הצרפתית ועד ימינו. יידונו בו הזרמים העיקריים בספרות הצרפתית מן המאות ה19- וה20- כגון: "סוריאליזם", "נטורליזם", "ריאליזם", "סימבוליזם" ו"רומאנטיזם", וכן והיצירות המרכזיות בכל זרם ובכל תקופה. יושם דגש על ההקשרים ההיסטוריים, התרבותיים והפילוסופיים. במהלך הקורס יתוודע התלמיד גם למקורות הידע העיקריים בתחום, ילמד להתמצא במגוונם ולהסתייע בהם.

06251316:
תרגיל למבוא לספרות הצרפתית המודרנית 
ד"ר דפנה שניצר או גב' סטפני גז

התרגיל בא להשלים את שיעור המבוא לספרות מודרנית. הוא יתמקד בעיון בטקסטים ספרותיים המייצגים את התקופה, ובניתוחם. מטרת התרגיל היא להמחיש לסטודנט, באמצעות הטקסטים הנלמדים, את רוח התקופה ואת הביטוי הייחודי שנתן לה כל סופר.

06251200:
מבוא לבלשנות צרפתית 
ד"ר מרק אריאל פרידמן

מטרת הקורס היא להקנות לסטודנט היכרות ראשונית עם התיאוריה של הבלשנות המודרנית, ולהציג לפניו תמונה כללית של מדע רב-גוני זה. במהלך הקורס נסקור את ענפי הבלשנות השונים (תחביר, סמנטיקה, פונולוגיה, מורפולוגיה, פרגמטיקה, פסיכו-בלשנות וסוציו-בלשנות) ואת הקשרים ביניהם, וכן את הזרמים השונים בתיאוריה הבלשנית. במסגרת הקורס יינתנו תרגילים והבחינה המסכמת תינתן בשני שלבים (באמצע הסמסטר ובסופו).

06251114 : 06251115:
דקדוק שימושי - שו"ת
גב' סלביה אדלר, גב' סוניה מנדלסון

"מבוא שיטתי ללשון הצרפתית" הוא קורס שנתי, הניתן בשתי קבוצות מקבילות, על-פי רמת הידע של התלמיד בשפה הצרפתית. מטרתו להקנות ידע לשוני, עיוני ומעשי, ולסקור בקצרה את כללי הדקדוק.

06251640:

06251642 : 06251641:

הבעה בכתב - תרגיל
ד"ר סוזי שטיינברג, גב' סוניה מנדלסון 

הקורס ניתן במשך ארבעה סמסטרים. מטרת הקורס לשפר את יכולת הביטוי בכתב ולהרחיב את ההיכרות עם סוגי הטקסטים השונים. הקורס יכלול הדרכה בסיסית, ניתוח אופנים של בניית טקסט, פיתוח טיעונים והקניית כלים לזיהוי המרכיבים העיקריים בו ולהבעתם. במהלך הקורס יושם דגש מיוחד על הקשיים ועל הבעיות שיתגלו בעבודותיהם של התלמידים. שיעור זה ניתן ברמות שונות בהתאם לידע בשפה הצרפתית. קורס ההמשך בשנה ב' משותף לכל הרמות.

06251106:
06251105:
הבעה בעל-פה - תרגיל
מר איב ואל או  גב' דפנה שניצר, גב' סטפני גז 

 מטרת הקורס להקנות לסטודנט מיומנות בהבעה בעל-פה בשפה הצרפתית. שיטת העבודה מורכבת מדיון בקבוצה ומהבעה אישית. הדיונים מתייחסים למאמרי עיתונות, לטקסטים ספרותיים שונים, ולתוכניות טלוויזיה בצרפתית. יושם דגש על הרחבת אוצר-המילים ועל שימוש נכון בשפה. הקורס ניתן ברמות שונות בהתאם לידע בשפה הצרפתית. קורס ההמשך בשנה ב' משותף לכל הרמות ובו מושם דגש על שימוש נכון ושוטף בשפה.

שנים ב' ג'

שנה ב'

06252400:
מבוא לספרות הצרפתית מימי הביניים ועד המהפכה הצרפתית - שו"ת 
ד"ר נדין קופרטי צור

קורס זה ידון בשלבי התפתחותה של הספרות הצרפתית, החל מלידתה במאה השמינית וכלה בתור הזהב שלה במאה ה - 18. הקורס יעסוק בהרחבה בגורמים שהשפיעו על התפתחותה של הספרות הצרפתית: הרקע ההיסטורי והחברתי, השפעת מסורות ספרותיות חיצוניות, ועוד.  כמו כן תידון השפעת הגומלין בין הספרות לחברה. המשתתפים בקורס יכירו יצירות קנוניות, סופרים בולטים, ז'אנרים, תנועות רעיוניות, וכו'. בתרגיל הצמוד, המהווה חלק בלתי נפרד מקורס מבוא זה, תוקנה למשתתפים הכרות מעמיקה יותר בעזרת ניתוח של דוגמאות נבחרות. 

06252401:
תרגיל למבוא לספרות הצרפתית מימי הביניים ועד המהפכה הצרפתית 
ד"ר מישל קאהן (בוקובזה) 

תרגיל זה  בא כהשלמה לקורס "מבוא לספרות הצרפתית מימי הביניים ועד למהפכה הצרפתית". מטרתו להמחיש בקריאת טקסטים את הרעיונות הפילוסופיים והספרותיים המשקפים את ההתפתחויות שחלו בצרפת בתחומים כגון:  חברה, דת, פילוסופיה ואמנות. 

06252421

שיטות ניתוח טקסט

פרופ' רות עמוסי

הסטודנט ייחשף לשיטות ניתוח של טקסטים ספרותיים מגוונים, המשלבות פיענוח השפה הייחודית של הטקסט  עם בניית הקשר תרבותי וספרותי.

06252422:
תרגיל לשיטות ניתוח טקסט 
גב' גליה ינושבסקי

הסטודנט ייחשף לשיטות ניתוח של טקסטים ספרותיים מגוונים, המשלבות פיענוח השפה הייחודית של הטקסט  עם בניית הקשר תרבותי וספרותי.

שיעורי בחירה שנים ב' או ג'

06253450
הרומנים של ז'אן פול סארטר
פרופ' אלישבע רוזן

בקורס נעסוק במקום שתופסות הספרות וביקורת הספרות ביצירתו של ז'אן פול סארטר, על רקע המסורת התרבותית הצרפתית. כמו כן נבחן את הקשר בין הגות לספרות תוך עיון בפואטיקה של יצירות נבחרות של ז'אן פול סארטר. דיון מפורט יוקדש ליצירות הבאות: "הבחילה"," ילדותו של מנהיג" ו" המילים".

06253462:

סירנו דה ברז'רק וחידוש המסורת התאטרלית הצרפתית שו"ת
פרופ' דוד מנדלסון

מחזה זה, חרף היותו אחד המחזות המפורסמים הן בצרפת והן מחוצה לה, לא זכה עד כה לא לביקורת ולא לביבליוגרפיה נאותים. הקורס יעמוד על מקוריותו של המחזה הנובעת, בעיקר, מיחסו לתיאטרון הצרפתי הן הקלאסי והן הרומנטי, ומהפיכת יחס זה לז'אנר תיאטרלי חדש, התופס כיום מקום מרכזי על הבימות הבינלאומיות. הסטודנטים יתבקשו לקרוא גם את המחזות הבאים: "משחק האהבה" ו"המקריאות" מאת מאריבו; "הגברת עם הקמליות", מאת אלכסנדר דומה הבן.

 06253451

 תולדות השירה הצרפתית מהרומנטיזם ועד הסוריאליזם שו"ת
ד"ר מוניק יוטרן

הקורס יתמקד בתולדות השירה הצרפתית בתקופה המודרנית (המאה ה-19 והמאה ה-20) ויתבסס על קריאת טקסטים. המטרה היא לעקוב אחר התפתחותה של השירה הצרפתית מן הרומנטיזם ועד לסוריאליזם, ולספק לסטודנטים את הכלים הדרושים לקריאה של טקסט פואטי בשפה הצרפתית.

06253452

ספרות פראנקופונית: מפגש בין תרבויות  שו"ת
ד"ר דינה חרובי

בקורס זה נבחן את ייחודה של הכתיבה הצרפתית בארצות פראנקופוניות (קנדה, אפריקה השחורה, צפון אפריקה, האיים הקריביים), דרך טקסטים ספרותיים ותיאורטיים של סופרים/ות מרכזיים/ות. נעמוד על מאפייניה של הכתיבה בשפת הכובש בקולוניות השונות, כמקרה מבחן ליחסים עם התרבות הצרפתית ההגמונית בעידן הפוסט-קולוניאלי.  

06253457
נטלי סרוט וה"רומן החדש"
פרופ' אלישבע רוזן

השעור יעסוק ביסודות הכתיבה של נטלי סארוט ובדגם החדש שהציבה לרומן. דיון נרחב יוקדש ליצירות
Le Planיtarium, Les Fruits d' Or ו Enfance.

06253454

הסוריאליזם בצרפת  שו"ת
ד"ר מוניק יוטרן

מטרת הקורס ללמוד את ייחודיות הסוריאליזם הצרפתי תוך התבססות על טקסטים של ברטון, ארגון ואלואר. במקביל ניתן את הדעת על משוררים שעמדו בשולי התנועה כגון ארטו, דסנוס ופונדן.

06253455

ספרות נשים במשטר הישן  - שו"ת
ד"ר נדין קופרטי צור

תורן של הנשים להשפיע בעשייה הספרותית והתרבותית של צרפת מגיע רק במאה ה17-. בתקופה זו שולטות נשים ביד רמה בסלונים הספרותיים. על רקע היווצרותם של הסלונים, תפקידם בחצר המלכותית והרכבם החברתי, נדון בקורס ביצירות שחיברו הנשים שנטלו בהם חלק. מבין היוצרות שיידונו בקורס: מדאם דה לה פאייט (מחברת "הנסיכה דה קלוו" והעומדת מאחורי ה"הגיגים" של לה רושפוקו) ומדאם דה סבינייה.

06253456

הרומן הצרפתי במאה ה – 18

ד"ר מישל קאהן

במאה ה – 18 הרומן הופך לאמצעי המיוחס בידי היוצרים להבעת השינויים האסתטיים והאידיאולוגים של התקופה. פריחתו נובעת מעצם היותו חופשי מכל המגבלות המייחדות את הז'אנרים הגבוהים. נבדוק את התיאוריות המתגבשות המציעות הגדרות חדשות לרומן. נדון ביחס הבקרת כלפי אותו ז'אנר "נחות", ונחקור את תגובת המחברים ואת הדרכים שהם בוחרים כדי להגיע להכרה וללגיטימציה. 
באמצעות קריאת רומנים בני התקופה נעמוד על שלושה זרמים: הרומן הסנטימנטלי, הרומן החניכה (bildungsroman) , והרומן הליברטיני. 

06253458

מבוא לבלשנות ב' המשך
פרופ' יהודה קופפרמן

הקורס הוא המשך ל"מבוא לבלשנות"-שנה א'.  המטרה היא להעמיק את הבנת התלמיד בנושאים הבאים:  א. מערכות הבניה הפנימית במשפטים הצרפתיים.
	ב. צלילים וצורות בשפה.
	ג. הפקת המשמעויות וקליטתן במשפטים שאנחנו מייצרים. 
תרגילים ימחישו הלכה-למעשה את הנושאים הנלמדים ויגבירו מאוד את מיומנויות התלמיד בטיפולו בהם.

06253307
תולדות הלשון הצרפתית  -שו"ת 
פרופ' חוה בת-זאב שילדקרוט

מטרת הקורס לסקור את התפתחות השפה הצרפתית החל מן המקור הלטיני וכלה בסוף המאה ה - 17. הקורס ידון בשלבים החשובים בהתפתחות השפה הצרפתית המדוברת והכתובה ויבחן  את הקשר בין אירועים הסטורים מרכזיים לבין התפתחות השפה. נתמקד בשלבי הצרפתית העתיקה והתיכונה, בשינויים שחלו במבנה השפה הצרפתית בתקופות אלו ובניסוח חוקיה של השפה בידי המדקדקים של המאה ה17-. סקירת התפתחותה של הצרפתית תשמש דוגמה לתיאור מוחשי של התפתחות שפה בכלל.

06253459

תבניות ומיבנים בשפה הצרפתית א'
פרופ' יהודה קופפרמן

הקורס הוא המשך ל"מבנה המשפט – א'" של שנה ב'. ייסקרו הנושאים הבאים :
	א. אסטרטגייה של ריסוק המשפט לצורך הגדרת הנושא שעליו מדובר.
	ב. "המיקוד" כאסטרטגיה להבלטת מרכיבים במשפט.
	ג. מבנים מוזרים במשפטים.
תרגילים רבים ימחישו הלכה-למעשה את הנושאים הנלמדים ויגבירו מאוד את מיומנות התלמיד בטיפול בהם.

06253106:
מבוא לסמנטיקה - שו"ת
פרופ' חוה בת-זאב שילדקרוט

מטרת הקורס לתת בידי הסטודנט כלים ללימוד הסמנטיקה, ענף הבלשנות שעניינו המשמעות. הקורס יקנה ידע בסיסי הן בסוגיות שהסמנטיקה עוסקת בהן והן בקשר שבינה ובין תחומי מדע אחרים, כגון: לוגיקה, ופילוסופיה של הלשון, ותחומי בלשנות נוספים כגון: תחביר, פרגמטיקה ולקסיקולוגיה. הקורס ידון בסוגיות הללו באמצעות מינוח עדכני, ויציג לסטודנט אסכולות ותיאוריות שונות בנושא.  השיעור יתבסס על קריאה ודיון בטקסטים.

06253460

תבניות ומבנים בשפה הצרפתית ב'
פרופ' יהודה קופפרמן
הקורס הוא המשך ל"מבנה המשפט – ב' " של שנה ב'. ייסקרו הנושאים הבאים :
	א. פסוקיות שמניות
	ב. פסוקיות תואר-פועליות
ג. פסוקיות זיקה	
תרגילים רבים ימחישו הלכה-למעשה את הנושאים הנלמדים ויגבירו מאד את מיומנויות התלמיד בטיפול בהם.

06253108
מבוא לפרגמטיקה צרפתית
גב' רות בן שמעון
שיעור זה מהווה מבוא ללימודי הפרגמטיקה וכולל: היסטוריה של התחום, התיאוריה של פעולות הדיבור, תיאוריית השיח ותאוריית הארגומנטציה. מטרת הקורס היא להבהיר ולהדגיש את ייחודה של הפרגמטיקה כתחום עצמאי בבלשנות המודרנית.

06252205:
הדרכה בכתיבת עבודות - שו"ת
ד"ר דינה חרובי

מטרת הקורס להקנות לסטודנט מיומנות כתיבה אקדמית בצרפתית לקראת שילובו בשעורים ובסמינרים. שיטת העבודה מבוססת על התייחסות לטקסט ספרותי צרפתי קלאסי. יושם דגש על מאמרי ביקורת ספרותית, כתיבת תקציר, כתיבת ביבליוגרפיה, ניסוח היפותזת-עבודה, וכתיבת העבודה עצמה.

06253825:
תרגום כתבי עת ועיתונות
גב' הילה קרס

בסדנה זו נתנסה בתרגום טקסטים עיתונאיים מסוגים שונים, כגון חדשות, מאמרים, ספורט ועוד. הסדנה תאפשר לסטודנטים לערוך היכרות עם בעיות המאפיינות את התרגום (הלא ספרותי) בכלל, ותרגום עיתונות בפרט, כגון הבדלי שפות, תרבויות, נורמות וכיו"ב. כמו כן ננתח דוגמאות של תרגומים לעברית המתפרסמים בעיתונים. הסטודנטים יתבקשו להגיש עבודות מדי שעור בשיעור, והציון הסופי ייקבע על-פי עבודות אלה. 

06253826:
סדנה בתרגום ספרותי למתחילים
גב' ארזה אפלרויט

הסדנה בתרגום מיועדת לתלמידי שנה ג' לתואר ראשון ומטרתה כפולה: א. להעמיק את הידע בלשון הצרפתית. ב. להכשיר תלמידים המבקשים לעסוק בתרגום ספרותי מצרפתית לעברית.
במהלך הסמסטר יתרגמו התלמידים טקסטים ספרותיים מן המאות ה – 19 וה – 20. לצורך הכנת הטקסט לתרגום יעסקו השיעורים בניתוח הטקסט המקורי מן הבחינה הלשונית וכן בהשתקפות הממד התרבותי-חברתי בלשון המקור ובלשון התרגום. במהלך השיעור נעסוק בבדיקת תרגומי התלמידים, בהצדקתם, וכן בהשוואתם לתרגומים לעברית שפורסמו בתקופות קודמות.

06254640::
סדנה לכתוביות – טלוויזיה
גב' רות דבל

הסדנה מיועדת לתלמידים השולטים בצרפתית ומטרתה להקנות להם כלים לתרגום כתוביות לטלוויזיה (שורה אחת או שתי שורות). לאחר הגדרת קהל היעד, יושם דגש על התאמת אורך הכתובית לרוחב המרקע ולמשך השהיית הכתובית על המרקע, תוך שימוש בעברית נאותה. העבודה תהיה מעשית ובמהלכה יכירו התלמידים סוגים שונים של תרגום סרטים: עלילה, ראיונות, עיבודי ספרות יפה, קומדיות, סרטי תעודה כוו'.

06252580:
מבנה השפה  א' - שו"ת 
גב' אוה כץ גב' סילביה אדלר 

מטרת הקורס להקנות לתלמידים את הכלים הדרושים לניתוח מבנה המשפט. הקורס יתמקד במבנה התחבירי של המשפט הפשוט. במהלכו נעסוק בנושאים הבאים: סוגי היחסים המבניים בין המרכיבים השונים במשפט: מבנה הצירופים התחביריים (צירוף שמני, צירוף פועלי ועוד). סוגי המשפט השונים: משפט בעל נושא סתמי, משפט מיקוד, או משפט בסביל. מבנה משפטים שבהם הפועל קודם לנושא ('היפוך נושא-פועל'), על סוגיהם השונים והמגבלות החלות עליהם.

06252581:
מבנה השפה ב' - שו"ת 
גב' אוה כץ 

קורס זה הוא בעל אופי תיאורטי ומעשי. תיערך בדיקה שיטתית של המשפט המורכב הצרפתי, ובפרט  של הפסוקיות הטפלות לסוגיהן. טיפולוגיה כללית ,שתימסר בתחילת הקורס תאפשר לתלמידים איתור קל יותר של סוגיהן השונים של פסוקיות אלה.

סמינרים

06253670
המידעים בצרפתית: תחביר וסמנטיקה
פרופ' יהודה קופפרמן

למיידע מעמד מיוחד בצרפתית: בניגוד לקיים בשפות אחרות הוא מרכיב הכרחי בהכללת שם כולל במשפט. על-כן נועדו לו משימות רבות בבניית המשמעויות. נדון בכמה מהן :
	א. אבחנה בין תפקידי התוויות לתפקידי הכמתים.
	ב. בניית מערכת הכמתים הפשוטים.
	ג. הגדרת הכמתים הפשוטים לעומת הכמתים המורכבים.
	ד. שימושים בתוויות המוגדרות כתוויות קניין.
בכל שעור יתקיים דיון בחומר קריאה שהוכן ע"י כל הכיתה.

06253672

פוליסמיות ופרוטוטיפים – רב משמעויות ואב טיפוס
פרופ' חוה שילדקרוט

מטרת הקורס להקנות לסטודנטים מתקדמים כלים וידע כדי לדון בנושאים ובגישות שבהם עוסקת הבלשנות הקוגניטיבית. בין השאר נדון בתיאורית הפרוטוטיפ ובמאפייניה, בקשר בין פוליסמיות ופרוטוטיפ, בקשר בין גראמטיקאליזציה לבין פוליסמיות ובקשר בין שינויים סמנטיים לבין התופעות שצוינו.. הקורס יתבסס על קריאה ודיון במחקרים חדשים.

06253673
נטורליזם ומודרניות: הכרס של פריז לאמיל זולה
פרופ' אלישבע רוזן
שתי שאלות יעמדו במרכז הדיון שלנו בסמינר. האחת היא שאלת מקומו של הנטורליזם במגמות השונות של הספרות המודרנית בצרפת במחצית השניה של המאה התשע-עשרה. השניה נוגעת לדרך שבה מתייחסת היצירה הספרותית הנטורליסטית למודרניות. העמדתן של שתי שאלות אלו זו מול זו חושפת פער מעניין, פער שמבהיר את החיוניות של המפעל הנטורליסטי, חיוניות הגוברת על ההסתייגויות האסתטיות שהוא מעורר. הדיון יתמקד בדוגמה של "הכרס של פריז"  לאמיל זולה.

06253674

גיום אפולינר – בין מסורת לחידוש 
ד"ר מוניק יוטרן

הסמינר יעסוק בקריאת הקבצים Alcools ו. Caligrammes  אפולינר הינו בעת ובעונה אחת גם יורש של מסורת פואטית שלמה וגם המשורר המודרני הראשון במאה ה-20.

06253675
סופרות ומשוררות בימי הביניים סמינר

ד"ר נדין קופרטי צור
רוב היצירות הספרותיות בימי הביניים חוברו על-ידי גברים, אך גם נשים שלחו ידן בכתיבה ולאחרונה זוכה היבט זה של הספרות למחקר מואץ. מטרת הקורס להגיש את החידושים האחרונים בתחום לסטודנטים. היוצרות העיקריות שבהן נעסוק הן מרי דה פרנס וקריסטין דה פיזן. מן הסוגיות שיידונו בקורס: נושאי הכתיבה של הנשים, התנאים המאפשרים את כתיבתן, הז'אנרים המועדפים והתקבלות היצירות. 

06253681

הקולונל שבר של בלזק : מריאליזם לוירטואליות סמינר

פרופ' דוד מנדלסון

יצירה זו מעניקה לקשר בין המציאות לדמיון מימד חדש שנחשב לפנים ל"פיקציה" וכיום ל"וירטואליות". הקורס ישתדל להראות כיצד התפתחה התפיסה הזו ביחד עם "המיתוסים המודרניים" (נפוליאון וכולי), לפי הגדרתו של בלזק. גישה זו זוכה כיום להתעניינות גוברת והולכת בתחומי הספרות והאפיסטמולוגיה הכללית. הסטודנטים יתבקשו לקרוא גם את : וידויו של בן המאה, מאת מיסה ; אחד ה"סיפורים הנפוליאונים", מאת בלזק.

06253677

אלבר ממי והתרבות הים תיכונית 
פרופ' דוד מנדלסון

הקורס ינתח את יצירתו של הסופר אלבר ממי אשר נולד בטוניס ויצר בצרפת, כדוגמא בולטת לכתיבה ים תיכונית המגשרת בין שלוש תרבויות: צרפתית, יהודית וצפון אפריקאית. יצירה זו בישרה את הכתיבה ה"פוסט מודרנית". הסטודנטים יתבקשו לקרוא בעיקר את הרומן : העקרב. 

06253676:
זיכרון תרבותי ועיצוב זהות באמנות שלאחר השואה -סמינר
ד"ר דפנה שניצר
 
היצירה הספרותית והקולנועית הצרפתית שלאחר השואה מתאפיינת במפגש בין כתיבה הנשענת על אסתטיקה פורמלית (רומן חדש וגל חדש ; אוליפו ועוד) השוברת את אשליית הייצוג, לבין התמודדות עם שאלות אופייניות לעולם היצירה של בני הדור השני לשואה.  מפגש זה כרוך במתח בין יסודות שלא נועדו לגור בכפיפה אחת, ושיעמוד במרכזו של הדיון ביצירותיהם של ז'ורז' פרק, רובר בובר, ריימון פדרמן. ננסה לתאר מפגש זה, לעמוד על אפשרויות הביטוי הגלומות בו, ולהבין כיצד הוא מאפשר לגשר  בין הבעיות הקיומיות הספציפיות של הפרט לבין שאלות כלליות יותר הנוגעות לזיכרון (או להיעדר הזיכרון) הקולקטיבי.    

06253678

צרפת באפריקה: במבט הספרותי 

ד"ר דניס שרביט
מסוף המאה ה- 19 ובמהלך המאה ה- 20 היתה צרפת מעצמה קולוניאלית שחלשה על מרחבי צפון ומערב אפריקה. השתלטותה הביאה למגע עם התרבות האפריקנית ולשפע של אינטראקציות ספרותיות ואומנותיות שיוצגו וינותחו במהלך הקורס. שלושה כיוונים עיקריים יבדקו: ההבט הקולוניאלי של חסידי השיטה ותומכיה, ההבט הביקורתי מצד מי שתיארו את הנעשה באפריקה מתוך עמדה השוללת את דפוסי הנוכחות הצרפתית ואף את הנוכחות עצמה, ההבט הילידי, קרי הסופרים שהתחנכו בצרפתית וכתבו את יצירותיהם בשפה זו, ביניהם המשוררים לאופול סדר סנגור (סנגל), אמה סזר (מרטיניק) והסופר טאהר בן-ז'לון (מרוקו). 

06253679

רומני האהבה בימי הביניים (סמינר)
ד"ר נדין קופרטי צור

הסמינר יעסוק בשלוש מסורות עיקריות המעצבות את הרומנים ביה"ב: המסורת הקלאסית העתיקה (של יוון ורומי), המסורת הצרפתית-אבירית והמסורת הקלטית-ברטונית. היצירות העיקריות שבהן נדון הן: "טריסטן ואיזולדה", רומן הורד והרומנים של כרטיאן דה טרואה (הגזורים מסיפורי אבירי השולחן העגול). תשומת לב מיוחדת ניתן למרכיבי הרומנים: אגדות עם ומיתוסים, וכן נעמוד על ערכי התרבות האבירית המשתקפים בהם.

06253680

המיתוס של פאריס במאה ה – 19 וה - 20 
ד"ר מוניק יוטרן

הסמינר יתמקד בגילויי המיתוס של פאריס  בשירה הצרפתית המודרנית (קריאת טקסטים רומנטיים, סימבוליסטים וסוריאליסטים)

המגמה לתרבות צרפת

06681250:
תרבות צרפת מימי הביניים ועד המהפכה הצרפתית - שעור 
ד"ר מישל קאהן

השיעור יעסוק בשלבי ההתפתחות של המערכות ושל הדגמים בתרבות הצרפתית, מראשיתה ועד למהפכה הצרפתית, ובמידת תקפותם בדגם התרבותי בן ימינו: היחסים בין התרבויות, דגמים שולטים ודגמים נשלטים, רמות המערכת התרבותית, תכנון הסביבה, היסטוריה, פולקלור, אמנויות, ספרות, אפנה, מטבח, חגים וכו'. השיעור ילווה בהקרנת שקפים וסרטים והשמעת קטעי מוסיקה.

06681251:
06681254
תרגיל  לתרבות צרפת
 גב' ענת פלדמן  או גב' גלית חדאד

מטרת התרגיל היא להמחיש בעזרת טקסטים ואמצעים ויזואלים שונים רעיונות המוצגים במהלך המבוא לתרבות צרפת. התרגיל יתמקד בבחינת התרבות הצרפתית על צורותיה השונות – ספרות, אמנות, דת, פילוסופיה, חברה – כפי שבאות לידי ביטוי עם התגבשותה של צרפת בימי הביניים המוקדמים ועד ימינו. 

06681252:
תרבות צרפת מהמהפכה הצרפתית ועד ימינו - שעור
ד"ר דניס שרביט

שיעור זה מהווה המשך לחומר הנלמד בסמסטר הראשון. לאחר דיון בהשלכות כבדות המשקל של תקופת "הנאורות", המהפכה הצרפתית והרומנטיזם, נבחן את התגבשותה של התרבות הצרפתית כחלק בלתי-נפרד מבניית הזהות הצרפתית המודרנית, נוכח האתגר של המהפכה התעשייתית והתקופה המודרנית. לבסוף, נבחן את המשמעות העכשווית של המושג "תרבות צרפת" ע"י בחינת מקומם של נכסי העבר ומעמדם בהווה.

06681350:
צרפת במאה ה - 20: לשון, מוסדות ותרבות - שו"ת
ד"ר סוזי שטיינברג

הקורס מכוון להקנות לסטודנט ידע בסיסי בתרבות הצרפתית בת-זמננו. כמו-כן, מציב לעצמו קורס זה כמטרה להקנות מיומנות קריאה והכרת דפוסי המחשבה כפי שהם משתקפים בחיי היומיום ובחיים הפוליטיים בצרפת. הקורס ניתן בשפה העברית אך מחייב ידע בסיסי של השפה הצרפתית. הקורס יינתן בשתי קבוצות על פי רמת הידע של התלמיד בשפה הצרפתית.

06681505:
06681540 : 06681545:
06681507:
אימון בקריאה ודקדוק - תרגיל
מר איב ואל או גב' רות בן שמעון או גב' סוניה מנדלסון או ד"ר סוזי שטיינברג

קורס שנתי, הניתן בשתי רמות ידע בשפה הצרפתית, ומטרתו לאפשר לסטודנטים להתקדם מהר ככל האפשר בלימוד השפה, כדי שיוכלו לקרוא ולהבין טקסטים בצרפתית. מטרות הקורס:
-	הקניית ידע בסיסי בדקדוק הצרפתי והעמקתו
-	לימוד מבנה המשפט הצרפתי
-	הקניית אוצר מילים מגוון
-	הקניית אסטרטגיות קריאה המאפשרות גישה מיידית לטקסטים אותנטיים בשפה הצרפתית.

שנים ב' וג' שיעורים מתקדמים

06683127

הפילוסופיה של  הנאורות בצרפת 
 ד"ר מישל קאהן 
מטרת הקורס לעמוד על הייחודיות של פילוסופית הנאורות בצרפת. לשם כך, נבהיר תחילה את המושג "פילוסוף"  שנהפך למילת מפתח בתרבות הצרפתית של אותה תקופה. מונח זה מסמן התגבשות של אידיאל אנושי חדש המונע ע"י אמות מידה מוסריות, אינטלקטואליות, חברתיות, חדשניות וחתרניות. אותו מודל מעורר התנגדות עזה מצד המחנה השמרני השואף לשמר את דפוסי המחשבה ואת דפוסי ההתנהגות הישנים.
בשלב השני של הקורס נתחקה אחר הזרמים הפילוסופיים המרכזיים של התקופה דרך קריאת טקסטים של הוגי דעות ידועים: קונדיאק, דלמבר, לה מטרי, דידרו. כמו כן יושם דגש על חשיבתו הפוליטית של מונטסקייה, על האמנה החברתית של רוסו ועל שאלות החינוך העולות מתוך יצירתו של הלווסיוס. לבסוף, נבחן את מורשת הפילוסופים של הנאורות בצרפת המודרנית של היום.

06683111
החילוניות בצרפת ובאירופה המערבית : חזון ומציאות 
 ד"ר דניס שרביט 

מקובל לזהות את החילוניות כאחד הערכים הבסיסיים של הדגם הדמוקרטי הליברלי המודרני בכלל, ושל מדינות האיחוד האירופי בפרט. ואולם, ניתוח היסטורי מראה שהמדינות השונות גיבשו לעצמן מסלולים שונים על מנת לתרגם הלכה למעשה מחד גיסא את העיקרון של חופש הפולחן ומאידך גיסא את ניטרול ההשפעה הפוליטית של הכנסיות. כל מדינה פיתחה דרך משלה כדי להסדיר את היחסים עם הכנסייה, לעיתים מתוך פיוס והשלמה, לעיתים כתוצאה ממאבק בלתי מתפשר עם הכנסייה הדומיננטית. כזו הייתה דרכה של צרפת הרפובליקנית, אשר יצרה תקדים בקביעת הסדר המבוסס על הפרדה מוחלטת. ניכר שהחילוניות איננה לגביה רק הסדר משפטי המבטיח את עליונות המדינה אלא גם מרכיב ערכי חיוני בהגדרת זהותה הלאומית ותרבותה הפוליטית. 
הקורס יסקור מקורות פילוסופיים ואידיאולוגיים של החילוניות, משברים וויכוחים עם הכנסייה שליוו את תולדותיה באירופה. דגש יושם במיוחד על צרפת המודרנית, אך הדגם שנוצר בה יבחן לאורם של ההסדרים הנהוגים ב: בריטניה, גרמניה, ספרד, איטליה וגם ארה"ב.

06683113
תיאוריות פמיניסטיות בצרפת 
 ד"ר דינה חרובי 

בקורס זה נקרא טקסטים של ההוגות הבולטות של הפמיניזם הצרפתי -- הלן סיקסו, לוּס איריגארי, ג'וליה קריסטבה ,מוניק ויטיג ואחרות -- תוך ניסיון לבחון את תרומתן למחשבה הפמיניסטית ולסוגיות המרכזיות המעסיקות אותה. 

06683114

היסטוריה תרבותית של מלחמת העולם הראשונה
גב' גלית חדד

מלחמת העולם הראשונה זוכה להתעניינות מחודשת בעשור האחרון של המאה ה- 20 ,בספירה הציבורית האירופאית ובעיקר בצרפת. "שובה" של "המלחמה הגדולה" מתבטאת בפרסום רב של עדויות מלחמה, תכתובות של לוחמים, רומנים, סרטים דוקומנטרים, ואף בהקמת מוזיאונים המוקדשים למלחמת 1914.  במקביל, מתפתחת מגמה חדשה בהיסטוריוגרפיה של המלחמה הגדולה, המכונה "היסטוריה תרבותית של מלחמ"ע ה-I. זוהי גישה החוקרת את הייצוגים התרבותיים ש"יצרה" המלחמה, ייצוגים אשר  עיצבו את התפיסה ואת אופני ההתנהגות של בני התקופה במידה רבה. 
הקורס יבחן נושאים מגוונים העוסקים ב"תרבות המלחמה" כגון עדויות מלחמה, מעורבותם של האינטלקטואלים, מחאה וצנזורה, הנשים בספירה הציבורית, שיח הילדות במלחמה, השכול והנצחת החללים, "עיר האורות" בצל המלחמה, וכן המלחמה בראי הקולנוע.   

06683110
תעשיות צרפתיות 
גב' קרין גרון 

התחרות הבינלאומית הגוברת והולכת מאז שנות ה- 80 אילצה את החברות הצרפתיות למצוא דרכים להגביר את יעילותן ואת רווחיותן. צמיחת מחזור העסקים, שיפור התוצאות העסקיות, שעורי ההפרשים – כל אלה הם מן האינדיקטורים המצביעים על הצלחתן של החברות הטובות, אלה הם המכשולים שאפשרו להן לעבור בהצלחה את מבחן הזמן. בקורס זה נתעכב על מסלול הצמיחה הזה בעזרת דוגמאות של חברות שחצו את התקופות השונות של המאה ה 20.

06683116: 06683117:

שיח פוליטי: מציאות ובדיון 
פרופ' רות עמוסי 
גב' גליה ינושבסקי

השיח הפוליטי על גווניו משחק תפקיד חשוב לא רק במרחב הציבורי, אלא גם במסגרת הספרות והקולנוע. במהלך הקורס, נבקש לעמוד על מאפייניו בז'אנרים השונים שבהם הוא בא לידי ביטוי: נאומים, תעמולת בחירות, עימותים טלוויזיוניים ועוד. נבדוק גם מה קורה כאשר שיח פוליטי משובץ במסגרת טקסט ספרותי או יצירה קולנועית. זאת, באמצעות כלים השאובים מתחום הרטוריקה וחקר-השיח.

06683115
אינטלקטואלים צרפתיים על מדינת ישראל ועל היהודים
 ד"ר דניס שרביט

ההתפרצות המחודשת של הסכסוך הישראלי-פלסטיני מושכת את תשומת הלב בעולם, אולם יותר מכל קהילה אינטלקטואלית במערב, ניכרת במיוחד מעורבותם של האינטלקטואלים הצרפתים. למעשה, זאת לא תופעה חדשה : מאז 1967, הסכסוך הפך לסוגייה מרכזית בשיח האינטלקטואלי הצרפתי. אנשי הרוח הבכירים בצרפת, - סרטר, פוקו, רמון ארון, פייר בורדייה, פרנסוא פירה ורבים אחרים -  לא עמדו מן הצד אלא נתנו את דעתם. מהן הסיבות למרכזיות הנושא בשיח הצרפתי? שהרי ברור שהעניין בו חורג מן החשיבות האובייקטיבית של הסכסוך. למעשה, דרכו, האינטלקטואלים הצרפתים מתחשבנים הן עם עברה האנטישמי והן עם עברה הקולוניאלי של צרפת. על-כן, המחלוקת נוגעת בזהות הלאומית הצרפתית. העניין טעון במיוחד לאור העובדה שבמקביל, חלו שתי התפתחויות משמעותיות הנוגעות בעקיפין לסוגייה הנידונה: לאחר שנים של אדישות וזלזול, ניכרת ההתעניינות במקורות היהודים שזכו לתהודה מיוחדת בתיווכו של עמנואל לוינס. כמו-כן, לאחר שנים של הכחשה, שבים השואה בכלל, ושיתוף הפעולה של הצרפתים עם הנאצים במלחמת העולם השנייה בפרט ועומדים במרכז החיים הציבוריים.   מכאן שלא ניתן להאיר את הסוגייה המזרח-תיכונית מבלי לברר את היחס ל"אחר", היהודי והמוסלמי, בתרבות הצרפתית. 

06683112

דימוי הגרמני בספרות הצרפתית במאה ה – 19
גב' סיון כהן

לאחר מלחמת 1870 בין צרפת לגרמניה וכיבוש הפרובינציות אלזס ולורן ע"י גרמניה, חל שינוי בדימוי של הגרמני בספרות, בעיתונות ובקרב הציבור הצרפתי. התפתח זרם של רומנים פטריוטים המפיץ דימוי ברברי שלילי של הגרמני  – דמות שמחליפה את הדמות הרומנטית הסטריאוטיפית של גרמני משכיל, משורר, פילוסוף או מוזיקאי שרווח בספרות הצרפתית מאז מדם דה סטאל. מטרת השיעור היא להתחקות אחר ההתפתחות בדימוי של הגרמני כפי שהוא מופיע בספרות עד  פרוץ מלחמת העולם הראשונה , כמו כן נתמקד בדימוי הגרמני ברובד הפוליטי והדיפלומטי. נתייחס גם לדימוי הצרפתי כפי שהוא מופיע בעיתונות הגרמנית (מתורגמת לצרפתית של התקופה.

06683118
מבוא ליצירתו של מרסל פרוסט 
 פרופ' אלישבע רוזן 

מה הופך את בעקבות הזמן האבוד ליצירה רלוונטית (גם) לכאן ולעכשיו? אל מול השאלה הלגיטימית הצפויה הזו, השאלה העיקרית המעניינת כל קורא, מציבה יצירתו של פרוסט, על דרך ההומור היהודי, שאלות אחרות והיא: מה בעצם הופך יצירה ספרותית לרלוונטית? מה מאפשר לנו להניח כי ספרות עשויה להיות רלוונטית? מה הן הדרכים השונות שבהן אנו נוהגים לייחס רלוונטיות לספרות? היצירה הפרוסטיאנית אינה בורחת משאלתו של הקורא, היא מתייחסת אליה על דרך ההשהיה המפרה, השהיה המציבה  את הקורא ואת הקריאה במרכז היצירה, והמביאה אותנו להחשף לכמה גילויים מפתיעים על הקשר בין "החיים" וה"ספרות". גילויים אלה, שהקורא צריך לסגל לעצמו, ל"תרגם" לעצמו, הם ההופכים את "בעקבות הזמן האבוד" ליצירה המסייעת לנו במלאכה הסבוכה והמרתקת של פענוח המציאות שלנו.
הקורס יעסוק באור זה בבחינת יסודות הכתיבה הפרוסטיאנית. הוא ידון ביצירה כמכלול ויתמקד בעיון בחלקה הראשון, במחוזו של סוואן.

06683120

גישות לתרבות ים התיכון 
 פרופ' מנדלסון דוד  
נושא זה זוכה להתעניינות גוברת בשנים האחרונות, הן בדיונים מדיניים בינלאומיים ואזוריים והן בחיי האקדמיה באירופה ובארץ. הקורס יציג גישה מיוחדת לנושא זה המבוססת על דגם ספרותי  ורב תחומי. הסטודנטים יתבקשו לקרוא מבחר טקסטים.  

06683121
סופרות צרפתיות עכשוויות: גוף,לשון, פוליטיקה  
 ד"ר דינה חרובי 

בקורס זה נכיר את הספרות הצרפתית של העשורים האחרונים – וזאת בשני הקשרים עיקריים: האחד, יחסן של הסופרות  לפמיניזם של שנות השבעים (האם, באיזו מידה ובאילו אופנים היא מושפעת ממנו?). השני, הפוליטיקה של המיגדר: ייצוגי גוף וזהות, תפיסת הלשון ועוד, בהתייחס לתיאוריה פמיניסטית צרפתית ואמריקאית. 

06683122
מניפסטים של האוונגרד במאה ה-20 
 גב' גליה ינושבסקי 
לעיתים מזומנות מלווים סופרים ואומנים את מלאכת הכתיבה והיצירה בטקסטים תיאורטיים והצהרתיים המנסים לנתח, להסביר, ואולי אף להורות, כיצד יש ליצור ולכתוב. 
מבקרי הספרות והאומנות נוטים להשתמש בטקסטים אלה כדי לבחון את היצירות בראי התיאוריה, ופעמים רבות הם מדגישים כי אין חפיפה מוחלטת (אם בכלל) בין הטקסט העיוני מזה, לבין "היצירה עצמה" מזה, ומאשימים את היוצרים בחוסר עקביות.
במסגרת הקורס ננסה לבחון גישה זו באורח ביקורתי באמצעות מתן מעמד של ז'אנר-בפני-עצמו לכתבים ההצהרתיים (מניפסטים) של מספר זרמים ספרותיים ואומנותיים במאה ה20-: סוריאליזם, אקזיסטנציאליזם, הרומן החדש וה"אוליפו", והשוואתם לטקסטים הפואטיים של כותביהם. אגב כך, ננסה להבין את המנגנונים הרטוריים העומדים בבסיס הטקסטים התיאורטיים.

06683123

"המשיסה" של אמיל זולא, העיר והספר

פרופ' דוד מנדלסון

הקורס יתייחס לצורה שבה פיתח זולא גישה לחלל, גישה אשר פותחה בתקופתו בכל הנושאים הקשורים לתכנון המרחב ולעיר פריס, ובא לידי ביטוי בתפיסת החלל (מבנה, תיאורי מקומות וכולי) של הספר המודרני. הסטודנטים יתבקשו לקרוא את "המשיסה" וקטעים מיצירות אחרות.

06683119

פאריס בשירה הצרפתית 
ד"ר מוניק יוטרן
המטרה היא ללמד את המיתוס כפי שהוא משתקף בכמה תקופות של ההיסטוריה הצרפתית. קריאת טקסטים פואטיים בשפה הצרפתית.  

06683124
פיקציות "פסיכואנליטיות" בספרות ובקולנוע הצרפתי
ד"ר דפנה שניצר
השיעור יעסוק בשימושים אמנותיים (ספרותיים וקולנועיים) מגוונים בפסיכואנליזה, ובאתגרים הפרשניים שהם מציבים  בפני הקורא/צופה. 

06682518::

תרבות האינטרנט: שיעור 
פרופ' דוד מנדלסון 

החברה המערבית נכנסה לעידן חדש עם התפתחותם של המדיה ושל האינטרנט אשר מביאים לשינויים מהותיים במישורים השונים של חיי התרבות : תקשורת, ריכוז מידע ויצירה ספרותית ואומנותית.
השיעור יעלה נושאים מרכזיים בהקשר להתפתחות זאת : כגון השפעת האינטרנט על תפיסת המרחב והזמן ועל תפיסת ה"אני"; התפתחות הסביבה האורבנית; הפצת תרבות של חיי היומיום (אופנה, בישול וכולי); תרבות הפנאי (משחקים);תרבות הדו-שיח החדשה (צ'אט ופורומים) והשפעת האינטרנט על תפיסת הספרות והאומנויות בעבר ובהווה.

06682519::
תרגיל למבוא לתרבות האינטרנט (ע"פ יעוץ בלבד)
מר בני איסמבר

בתרגיל יוזמנו המשתתפים לתרגל מעשית את נושאי השיעור ע"י עבודה על המחשב. הם ילמדו להתאים  את התפיסה המיוחדת של אינטרנט לחשיבה תרבותית מסוג חדש ולהתבסס עליה כדי  לבנות דפי אינטרנט. והם יקבלו הכשרה מקצועית בתחום ההיי-טק, כגון ניהול ועיצוב אתרים.
מספר המשתתפים מוגבל למספר מכשירים במעבדת המחשבים ( 18 מחשבים ).

06682094
התפתחותו של מוסד – תולדות הלשון הצרפתית:  שו"ת
פרופ'  חוה בת-זאב שילדקרוט

הקורס דן ברגעים החשובים של התפתחות הצרפתית המדוברת והכתובה ובוחן את הקשר בין אירועים הסטוריים מרכזיים לבין התפתחות השפה. נתמקד בשינויים שחלו במבנה השפה הצרפתית בתקופות השונות ובדרך שבה נקבעו חוקי השפה על ידי המדקדקים של המאה ה – 17.

06683126
יצירות מופת בתרבות הרנסנס 
 ד"ר נדין קופרטי צור 
בעקבות מלחמותיהם באיטליה, נחשפים הצרפתים  לתרבות הרנסנס האיטלקי,  ומייבאים את אומנותה, צייריה ונגניה  לצרפת. בעקבות ההשפעה האיטלקית מתפתחת בצרפת אמנות חדשה אשר מתרחקת ומשתחררת במהרה מדגם זה ומוצאת דרכי ביטוי ייחודיות שיעצבו את התרבות הצרפתית. הסמינר ייבחן את מרכיביה העיקריים של התרבות הצרפתית בתקופת הרנסנס כפי שהיא באה לידי ביטוי ביצירות המופת של תקופה זו בספרות, באדריכלות, בפיסול, במוסיקה, ובהיסטוריוגרפיה.

06683125
אמנים במונמארטר
גב' קולט ליינמן

בבתי הקפה של ה"גראנד-בולבאר" (Grands Boulevards), בקברט כמו Le Chat Noir, תחת הגגות של סדנאות הציירים הופיעו בזה אחר זה ציירים,  שחלקם רעבים ללחם, שהשפיעו על תפישת הציור המודרני: מאנה, דגה, רנואר, טולוז-לוטרק, פיקאסו ורבים אחרים. הדיון הספרותי והאסתטי והרקדניות של המולין רוז' היוו מקור השראה המקשר בין מונמארטר לבין תולדות האומנות שפרצו את גבולות צרפת. במהלך הקורס נלמד להכיר ולהבין את החוויה שעמדה בבסיס התפתחות התנועות המודרניות שצמחו במונמארטר.

06682541

הומור טקסטואלי וחזותי  - ק"מ
ד"ר סוזי שטיינברג

מטרת השיעור בקריאה מודרכת היא ללמד את הסטודנטים לקרוא טקסטים ארוכים ולהבינם, על-מנת להעשיר את ידיעותיהם בשפה הנרכשת. ההומור המילולי העובד על רבדים שונים של משמעויות במילים, יחשוף בפני הלומד את אוצרות השפה, ויעשיר את הידע הלשוני שלו בעזרת אמצעי מהנה ומשעשע. על-מנת להבין את ההומור, יהא על הלומד לרכוש מיומנות בעבודה עם מילון, מכשיר בעל חשיבות עליונה ברכישת השפה הזרה ובחדירה לרבדיה העמוקים. הלימוד בעזרת הומור חזותי, העושה שימוש  מהנה בהרגלי הצפייה של הסטודנטים דורש עם זאת יכולת תגובה מהירה הנשענת על ידע נרכש. באופן זה ניתנת לסטודנט האפשרות לשלב את העמקת הידע שלו ואת שינונו עם הנאה מן ההומור.  

06682542

ספרות וקולנוע ק"מ
ד"ר סוזי שטיינברג

מטרתו הבסיסית של השיעור בקריאה מודרכת היא לשפר את יכולת הקריאה של טקסטים ארוכים ואת הבנתם. העיסוק בעיבודים קולנועיים ליצירות ספרותיות, במסגרת הקורס הזה, יסייע בהשגת מטרה זו, מן הטעמים הבאים: הקריאה בטקסטים ארוכים מכינה את הסטודנטים לקורסים ולסמינריונים הדרושים קריאת ביבליוגרפיה ענפה. קריאה מודרכת של טקסטים ספרותיים מכשירה את הסטודנט הישראלי לקרוא טקסטים ארוכים יותר ולחדור אל תחום הספרות. הפגישה המוקדמת עם עיבודים קולנועיים של הטקסטים נעזרת באמצעים המוכרים לבני הדור, שהצפייה בסוגי המסך השונים: הקולנוע, הטלוויזיה והמחשב, הרגילה אותם לקלוט אינפורמציה בראייה יותר מאשר בקריאה, ובדרך זו מקלה עליהם את הקריאה ומעוררת בהם את הרצון להכיר את הטקסטים לעומק.

06682540

על ציירים ועל ציור (בצרפתית עדיפות לשנה ג')
גב' קולט ליינמן  

תמונה שווה אלף מילים! ובכל זאת סופרים ומשוררים מנסים ללא הרף לתאר במילים את החוויה האסתטית שלהם ולספר אודות תמונות ששינו את חייהם. הקריאה המודרכת "על ציירים ועל ציור" תהווה חלון לתפיסת העולם הפנימי  של אותם סופרים. היא גם תאפשר להבין טוב יותר את אותם אמנים שהאמצעי היחידי לביטוי האמנותי שלהם היה המכחול. 

06682543
הזמר הצרפתי
מר אביב אמית
הקורס יעסוק בתולדות הזמר הצרפתי במאה העשרים. באמצעות קריאת טקסטים מגוונים (ביוגרפיות, אוטוביוגרפיות, שירים, קטעי עיתונות...) נעקוב אחר התקופות השונות, נכיר את גיבורי השאנסון הצרפתי (שארל טרנה, אדית פיאף, ז'אק ברל, סרז' גינזבורג, איב מונטאן, ברברה, ג'וני הולידיי, סלין דיון...) וגם נבחן תופעות במוסיקה הצרפתית העכשוית (ראפ, השפעות זרות וצפון-אפריקאיות, מחזות-זמר, פסי-קול ועוד). הקורס ישים לעצמו למטרה לשפר את יכולת הבנת הנקרא של הסטודנט בשפה הצרפתית וילווה לכל אורכו בהשמעת שירים ובצפייה בקטעי וידיאו.

06682545
ספרות, קומיקס קולנוע: יחסי גומלין
ד"ר סוזי שטיינברג

הספרות והקולנוע משתמשים באופן שונה בשפה. הספרות משתמשת בצורה הכתובה של השפה ומזמינה לקריאה, ואילו הקולנוע יחד עם אפקט התמונה מנצל את המימד הצלילי של השפה ומפעיל את הבנת הנשמע של הצופה. הקומיקס לעומת זאת, משלב אלמנטים משניהם: מהספרות הוא שואל את השפה הכתובה, ומהקולנוע את השפה הויזואלית, את התמונות. המפגש עם יצירה זהה בספרות, בקולנוע ובקומיקס מספק דרך לרכישה או לשיפור מיומנות קריאה של שפה זרה ולהבנתה.

06682544

העיתונות הצרפתית העכשווית
גב' רות בן שמעון 

נטפל בתקופה המשתרעת על יותר ממחצית מאה, מ – 1944 ועד ימינו, שללא ספק מוצגת כאחת מהתקופות העשירות ביותר בהיסטוריה של העיתונות. זאת מהסיבה העיקרית של מהפכה כפולה:המהפכה הפוליטית של השחרור בתום מלחמת העולם השנייה [שבה הכל היה מוטל בספק]. המהפכה הטכנולוגית  שבה הבעיות לא פסקו, בעיקר במדיה האודיו ויזואלית.  

06682546
הרומן הבלשי של ז'ורז' סימניון

גב' סיון כהן

הרומן הבלשי התפתח כז'אנר בסוף המאה ה -  XIX באנגליה, במקביל להתגבשות האורבניזציה המודרנית. זהו ז'אנר עממי המושפע מהווי היום יום. זורז' סימניו (1903-1989) הוא אחד הסופרים הפרנקופונים הבולטים של הרומן הבלשי במאה ה –XX. הוא כתב מאות ספרים ויצר את אחת הדמויות המוכרות ביותר בספרות הבלשית המודרנית הצרפתית: המפקח מגרה. הסופר מרסל אימה השווה את יצירתו לקומדיה האנושית של בלזק במאה ה – XX . הקורס ימוקד סביב טקסטים מתוך יצירותיו של סימניו, שחלק נכבד מהן הפכו לסרטים קלאסיים של הקולנוע הצרפתי.

06682701:
הבנת הנשמע והבעה בעל-פה - תרגיל
גב' רות בן שמעון

הסטודנטים ילמדו להביע את עצמם על-פה בנושאים שונים. מטרות הקורס הן רכישת אוצר מילים, ביטויים  ושימוש בהם.

06682752:
06682750:
הבנת טקסטים באמצעות תרגום - תרגיל
גב' ארזה אפלרויט

סמ' א ו-ב' - הקורס מיועד לשפר את מיומנויות השפה הצרפתית באמצעות איתור יסודות דקדוקיים, זיהוי יישומם בתוך טקסט כתוב, ותרגומו של הטקסט לעברית. נתמקד בבעיות הלשוניות המקשות על הבנתם של טקסטים. הנושאים שנעסוק בהם: תוויות, מילות יחס, שמות תואר, תארי פועל ומבנים תחביריים.
 
06681546:
06681547:
אימון בקריאה ודקדוק ג' ד' - ת 
ד"ר סוזי שטיינברג, גב' ארזה אפלרויט
שיעור זה הוא שיעור שנתי, שמטרתו להקנות ללומדי השפה הצרפתית ידע בדקדוק באמצעות מבעים תחביריים, שעל-פיהם מתחברות המילים זו לזו לכדי צרופים בעלי משמעות. הכוונה גם לשפר את מיומנויות הקריאה, באמצעות זיהוי וניתוח מבנים תחביריים ייחודיים לשפה הצרפתית. בסמסטר הראשון יעסוק השיעור במבנה המשפט הפשוט על פי הפונקציות המרכיבות אותו: נושא, היפוך הנושא, סוגי פעלים, פועל עומד ופועל יוצא, וסוגי משלימים: משלימי חובה ומשלימי רשות נעסוק במשפטי שאלה ושלילה ונבהיר את השימוש במילות יחס. בסמסטר השני יובהרו מבנים של משפטים מורכבים: פסוקיות עיקריות ומשועבדות, משפטים אימפרסונליים, מבנים קוזטיביים, מבני הדגשה,  השימוש בדרך התילוי (הסובז'נקטיף), והמשפט המורכב לסוגיו.

06683300
מולייר ואומנויות הבמה  סמינר בעברית בלבד
ד"ר נורית יערי

מולייר, גדול מחזאי הקומדיה הצרפתית, ניהל להקת תיאטרון, כתב, שיחק וביים בחצרו של לואי הארבעה עשר, בצרפת של המאה השבע-עשרה.
צרפת, תחת שלטונו של "מלך השמש", הפכה למרכז תרבות עשיר ומגוון, שהתרכזו אליו אמנים מכל קצווי אירופה. בחצרו של לואי הארבעה עשר פרחו המחול, הארכיטקטורה, השירה והדרמה. כל אחת מן האמנויות נבדקה כשלעצמה ובקשר שלה עם האמנויות האחרות.  
בסמינר זה נדון במספר קומדיות של מולייר – "הרופא המעופף", "בית ספר לנשים", "החולה המדומה", "גם הוא באצילים", "המיזנטרופ" ו"דון ז'ואן" במגוון ההקשרים וההתייחסויות שלהן לאמנויות השונות, כמו כן נדון בהופעות שארגן מולייר בחגיגות בורסאי כמו למשל "תענוגות האי המכושף" והתייחסותם למנהגי הזמן, ולסיום נדון בהשפעתו של מולייר על התיאטרון הצרפתי בן זמננו באמצעות ההתמודדות של אנשי תיאטרון עם מחזותיו.

06683301
הסעודה בתרבות הצרפתית
פרופ' אלישבע רוזן

תרבות האכילה היא מקרה מבחן מרתק במחקר התרבות, ועל אחת כמה וכמה אמורים הדברים כאשר דנים בתרבות הצרפתית המייחדת לסעודה מקום מרכזי. מהם התהליכים ההיסטוריים והחברתיים שהקנו לתרבות האכילה את מעמדה המיוחד בצרפת המודרנית? מהם מרכיביה השונים של תרבות האכילה ואלו תמורות חלו בהם במהלך המאה התשע-עשרה והעשרים? על רקע שאלות אלה נוכל לבחון את גיבושה של הגסטרונומיה בצרפת, הן כתמורה חשובה בתרבות האכילה והן כגורם מחולל תמורות בתרבות זו.  

06683302

ייצוגי המיניות בשיח הספרותי, הרפואי והפילוסופי

ד"ר מישל קאהן
הקורס עוסק בייצוגי המיניות בצרפת בתקופת הנאורות. בתקופה זו מסתמנת התפתחות משמעותית באופן הטיפול בשאלת המין: ניטרול המימד המוסרי, העברת הנושא מתחום הפרט למרחב הציבורי, הפיכת המיניות למושא של ידע. באמצעות קריאה בטקסטים רפואיים, פילוסופיים, ומשפטיים נבחן את המרכיבים המציינים את תהליך הנורמליזציה של המיניות בהקשר האידיאולוגי החדש. כמו כן, נבדוק את הפנטזיות והאובססיות העולות מתוך הרצון לקבוע מחדש מה מותר ומה אסור. לבסוף נפנה לבדיון על מנת לחקור את השאלה האם הספרות הפונוגרפית אכן מחזקת את השיח הנורמטיבי המתגבש או עומדת בניגוד לו. נבדוק גם את השר בין ייצוגי המיניות בספרות לבין הפצת הרעיונות החדשניים של התקופה.

06683303
שנות ה-60 בתרבות הצרפתית בעברית בלבד
ד"ר דניס שרביט

"שנות ה-60" כמושג נועד במקורו לתאר תופעות והתפתחויות תרבותיות שהתחוללו בארה"ב מסביב למלחמת ויאטנאם וילדי הפרחים. האם ניתן להחיל את המושג על צרפת ?  הסמינריון יציג וינתח תהליכים, אישים, אירועים, תופעות וזרמים באומנות, בתיאטרון, בספרות, בקולנוע ובתרבות הפנאי בכלל, העומדים תחת הסימן של "הגל החדש". הדגש יושם על הצעירים אשר גדלו והתבגרו בין מלחמת אלג'ריה ומרד הסטודנטים מחד גיסא, ובין צמיחה כלכלית ומודרניות טכנולוגית  מאידך גיסא, ועל מי שראו את עצמם כ"ילדי מארכס וקוקה-קולה".

תואר שני

06254462
לספר ולשכנע: פואטיקה, רטוריקה וחקר השיח (חובה)

פרופ' רות עמוסי 
הקורס העוסק בניתוח שיח, ישלב כלים השאובים מהפואטיקה, כפי שהתפתחה בצרפת החל משנות השישים, באמצעים הלקוחים מהרטוריקה ומהפרגמטיקה. באמצעות עיון במחקרים עדכניים בתחומים אלה, נגבש גישה אינטגרטיבית שאותה נבחן באמצעות ניתוח טקסטים שונים ומגוונים בספרות הצרפתית.  הקורס מהווה שעור חובה תיאורטי עבור תלמידי מחקר במגמה לספרות של החוג לצרפתית. כמן כן, הוא פתוח בפני תלמידי בלשנות המבקשים להתוודע להיבטים נבחרים של חקר השיח ושל הרטוריקה.   

06254475:

מלרמה וה"ספר העתידי"

פרופ' דוד מנדלסון

הקורס יחקור יצירה יוצאת דופן בספרות המודרנית : ניסיונו של המשורר הסימבוליסטי הצרפתי סטפן מלארמה להתרחק מהדגם המקובל של ה"ספר" ולראות בו "כלי מתווך" חדש המבשר  מהרבה בחינות את האינטרנט העכשווי. הקורס יתאר כיצד עיבד מלארמה את הרעיון הזה יחד עם סופר אחר – ויליאר דה ליל אדם, עם המשורר והממציא שרל קראו ועם המלחין דלאוד דה בוסי. הסטודנטים יתבקשו לקרוא מבחר של טקסטים. 

06254463
סיפורי ילדות עכשוויים: ברגוניו, סימון, סיקסו
פרופ' אלישבע רוזן

האוטוביוגרפיה, ובכלל זה, סיפור הילדות, קנתה לה מקום מרכזי בזירה הספרותית בת זמננו. בקורס אנחנו נעמוד על התופעה הזו ועל הדרכים השונות להבינה. במוקד הדיון שלנו תעמוד תופעת הצטרפותם של סופרי אוונגרד לאותה המגמה. מה הם תורמים בדרכם המיוחדת לכתיבה האוטוביוגרפית, וכיצד נתרמת כתיבתם מן העיסוק באוטוביוגרפיה? נתייחס בהקשר זה לכמה מקרי מבחן, ליצירות של הלן סיקסו, קלוד סימון, ופייר ברגוניו.

06254464

שיח הלירי בתקופה המודרנית    
ד"ר מוניק יוטרן

הסמינר יתמודד עם תופעת הליריזם הפואטי והצורות שהוא לבש במודרניות של המאה ה19- וה- 20. במהלך הקורס, יקראו טקסטים של בודלר, רימבו ואפולינר.

06254465

 המסע לירושלים בספרות של המאה ה-19

פרופ' דוד מנדלסון

מספר סופרים צרפתיים חשובים (שטובריאן, למרטין, נרוול, פלובר ולוטי) ביקרו בירושלים במאה ה- 19. הקורס ינסה להראות כיצד יומני המסע שלהם היוו דגם לכתיבת כמה מיצירות המופת שלהם ובאופן כללי יותר דגם ל"כתיבה ויזואלית" אשר התפתחה במחצית השנייה של המאה ה- 19 ובתחילת המאה ה- 20. הקורס יתבסס על קריאת קטעים מיומניהם ומיצירותיהם של הסופרים הנ"ל.

06254466
הפרודיה בספרות הצרפתית המודרנית
פרופ' אלישבע רוזן
הסמינר יעסוק בחיקוי הספרותי לסוגיו, ובכלל זה הפרודיה. נסקור את הגישות התיאורטיות השונות שגובשו לדיון בתופעה זו, שזכתה לעיון מקיף ומגוון. במסגרת הדיון שלנו נעסוק במגוון דוגמאות מן הספרות הצרפתית במאות התשע-עשרה והעשרים. בדוגמאות אלה יכללו הן טקסטים שהחיקוי הספרותי הוא היסוד העיקרי (ולרוב גם המוצהר) שלהם, והן טקסטים המשלבים בתוכם חיקויים ספרותיים למיניהם.

06254468

סיפורת סוריאליסטית: משוררים וציירים כותבים רומנים

פרופ' רות עמוסי 
בשיתוף עם ד"ר דניאל לפור

הזרמים האוונגרדים השונים שהתפתחו בצרפת במאה ה20- הפרו את כללי הסיפורת המקובלים ושינו באופן יסודי את המודל המסורתי של הרומן. בגבשם דרכי כתיבה חדשות, ביקשו הסופרים לשנות תפישות עולם ולהאיר באור חדש את המציאות  הסובבת אותם על ממדיה השונים. בסמינריון זה נתמקד בפואטיקה של מספר יצירות אוונגרד המייצגות את התנועה הסוריאליסטית. לאחר עיון קצר בסיפוריהם של מייסדי התנועה בצרפת (ברטון, אראגון, דסנוס), ננתח טקסטים נבחרים של יוצרים שעיקר עיסוקם היה באמנויות הפלסטיות: ז'אורזיו דה קיריקו, סלבדור דאלי, לאונור פיני, לאונורה קרינגטון, קלוד כהון ועוד. דגש רב יושם על כתיבה סוריאליסטית נשית. 
התלמידים מתבקשים לרכוש ולקרוא את  Nadjaלאנדרה ברטון לפני תחילת הסמסטר (הספר קיים בגרסת  Livre de poche  ).  רשימה ביבליוגרפית מלאה תפורסם לפני תחילת השיעור.

06981037

ספרות כמקור להיסטוריה – יצירות הרנסנס הצרפתי בשיתוף  עם ביה"ס להיסטוריה (בעברית)
ד"ר נדין קופרטי צור
 
הספרות, כיצירה פיקטיבית בעיקרה, נתפסה, ועדיין נתפסת, כמקור בעייתי לחקר ההיסטוריה. ואולם, במסגרת הגישות החדשות לכתיבת ההיסטוריה יש מקום לעיין מחדש בספרות כמקור היסטורי. בסמינר יושם דגש על הייצוג של האני בספרות הרנסנס כמקור להכרת הערכים החברתיים בעידן של תמורות. בין החיבורים שילמדו בקורס: ספריו של ראבלה, ההפטמרון של מרגרט דה נבארה, סונטות של לואיז לאבה, של דו בלה ושל רונסאר. כמו כן נדון בספרות המסעות של התקופה ונסיים ביצירתו של אגריפה ד'אובנייה. 

06254470
אסטרטגיות של רפרור

פרופ' יהודה קופפרמן
השאלה המרכזית היא איך השפה יכולה לדבר על היישויות ועל האירועים המרכיבים את העולם הסובב אותנו. לזיקות אלה קוראים ריפרורים.
בכל שעור יתקיים דיון כללי בחומר קריאה שהוכן ע"י כל הכיתה. הנושאים הם : 
	א. ריפרור ייחודי.
	ב. ריפרור לא-ייחודי.
	ג. ריפרור גנרי.

06254471
שינויים סמנטיים
פרופ' חוה בת-זאב שילדקרוט

מטרת הקורס לאתר שינויים סמנטיים מסוגים שונים בשפה ולשרטט את מסלולי השינוי האופיניים להם. נבחן את השינויים הקלאסיים הנדונים בדרך כלל (הרחבה, צמצום, מטאפורה, מטונימינ ועוד) ואת הנסיונות שנעשו כדי להסבירם. במיוחד, ננסה לבדוק עד כמה ניתן לאמת את נסיונות ההכללה של שינויים שלה. כמו כן נבדוק האם על פי ההכללות שצוינו ניתן לנבא כיוונים ברורים של שינויים שמנטיים ובעיקר, האם ניתן לצפות מתי יתרחשו שינויים אלה.

06254852
צרפתית עתיקה: קריאת טקסטים וניתוחם -  סמינר
פרופ' חוה בת-זאב שילדקרוט

מטרת הקורס להקנות יכולת קריאה והבנה ראשוניים בטקסטים הכתובים בצרפתית עתיקה. נתמקד בהתפתחות הפונטית שחלה במלים ונבדוק את החוקיות הקיימת בהתפתחות זו. נלמד את ההיבטים המורפולוגיים של התקופה ונראה את התפתחותם, ונדון בהרחבה במבנה התחבירי של היצירות וכן במבחר שאלות סמנטיות מהותיות. נציג ונדגים את כל השאלות באמצעות טקסטים שונים.

06254472

הנשוא המשני: מבנים משונים
פרופ' יהודה קופפרמן

קיימת בצרפתית תופעה ייחודית של פסוקיות ללא פועל. הנושא של הסמינר הוא דיון במבנים אלה על כל משמעויותיהם.
סוגיות שייסקרו הן : 
	א. "גאליציזמים".
	ב. משלימי פעלי אמונה.
ג.  משפטי זיקה נשואיים.
	ד. AP-DP כמבנה של נשוא משני.
בכל שעור יתקיים דיון כללי בחומר קריאה שהוכן ע"י כל הכיתה.

06254473

סוגיות בבלשנות היסטורית
פרופ' חוה שילדקרוט

מטרת הקורס הוא לעסוק בהבטים שונים המאפיינים שינויים החלים בשפה. סוגי השינויים, הסיבות לשינויים וההסבר שניתן להם על ידי האסכולות השונות של הבלשנות הקלאסית, יהוו חלק חשוב מהקורס. במסגרת הקורס נדון במחקרים חדשניים בנושא וננסה לבדוק את הסיבות לעניין הרב שחל בשנים האחרונות בתחום זה.

06254877::
סדנה בתרגום ספרותי 
יפורסם

הסדנאות לתרגום של המגמה לספרות ולתרגום (מלמ"ר) בחוג לצרפתית מבקשות להכשיר מתרגמים מצרפתית לעברית באמצעות תרגילים מעשיים בתרגום; תלמידי הסדנה יציגו את תרגומיהם במהלך השיעור, ילמדו ליישם בעבודותיהם את עקרונות הניתוח הטקסטואלי לקראת תרגום וינסו לעמוד על ההיבט המעשי של תהליך קבלת ההחלטות בהעברה משפה לשפה. במחצית הראשונה של הסמסטר, יתורגמו קטעי פרוזה מספרות המאה ה20- ובסדר יורד עד המאה ה16- ועד בכלל (לפי רמת הכיתה). במחצית השניה של הסמסטר, יוחל בתרגום סיפור קצר, או נובלה; כעבודת בית לציון סיום הסדנה ישלימו התלמידים את תרגום היצירה הנ"ל.

06254453::
נורמות של תרגום ספרות צרפתית
ד"ר ניצה בן-ארי

שעור וסמינריון במסגרת לימודי ספרות ותרגום (מלמ"ר), ובו יעסקו הסטודנטים הן בסוגיות תיאוריה של תרגום ספרותי, והן בניתוח טקסטים מתורגמים. במסגרת השיעור יידונו הנורמות השונות הפועלות על המתרגמים, החל מנורמות מקדימות הקובעות את מדיניות התרגום וכלה בנורמות הקובעות את ההכרעות בתרגום עצמו. סטודנטים יתבקשו להגיש רפרטים בעל-פה ובכתב או עבודות סמינריוניות בנושאים כגון השוואה בין תרגומים ישנים וחדשים, מדיניות תרגום של בתי הוצאה לאור, נורמות הפועלות על ספרות מבוגרים וספרות ילדים ועוד.

06254249
סמינריון מחקר בתרגום הספרות הצרפתית 
פרופ' חוה בת-זאב שילדקרוט

בסמינריון זה, משווים התלמידים את תרגומיהם הם לתרגומים של חשובי המתרגמים בארץ. כל פגישה ממוקדת סביב הופעתו בכיתה של מתרגם מקצועי ידוע וסביב העימות שבין עבודתו לעבודת התלמידים.